Broj: 711-I-1915-M-119/19-05-12

Zagreb, 11. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković, Davorina Ivanjeka, i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **na zahtjev dužnosnice Ružice Palić Kramarić, pomoćnice ministra zdravstva,** za davanjem mišljenja Povjerenstva**,** na 65. sjednici, održanoj 11. listopada 2019.g., donosi sljedeću:

**ODLUKU**

**Na temelju članka 20. stavka 4. ZSSI-a daje se suglasnost dužnosnici Ružici Palić Kramarić, pomoćnici ministra zdravstva, za moguće stupanje u radni odnos temeljem ugovora o radu na neodređeno vrijeme s jednim od kliničkih bolničkih centara u Zagrebu (KBC „Zagreb“ ili KBC „Sestre milosrdnice“) ili jednom od kliničkih bolnica (KB „Dubrava“), s obzirom da iz utvrđenih okolnosti poslovnih odnosa između Ministarstva zdravstva i kliničkih bolničkih centara u Zagrebu (KBC „Zagreb“ ili KBC „Sestre milosrdnice“) i kliničke bolnice KB „Dubrava“, koji su nastali u vrijeme obnašanja navedene dužnosti, proizlazi da ne postoji sukob interesa dužnosnice Ružice Palić Kramarić.**

Obrazloženje

Zahtjev za davanjem mišljenja Povjerenstva podnijela je dužnosnica Ružica Palić Kramarić, pomoćnica ministra zdravstva. U knjigama ulazne pošte zahtjev je zaprimljen pod poslovnim brojem 711-U-2964-M-119/19-01-5 21. kolovoza 2019.g., povodom kojeg se vodi predmet broj: M-119/19.

Člankom 3. stavkom 1. točkom 26. ZSSI-a propisano je da su pomoćnici ministara dužnosnici u smislu navedenog Zakona. Uvidom u Registar dužnosnika utvrđeno je da je Ružica Palić Kramarić 17. veljače 2016. stupila na dužnost pomoćnice ministra zdravstva, pa je stoga povodom obnašanja navedene dužnosti obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

Dužnosnica u zahtjevu za davanjem mišljenja navodi kako trenutno obnaša dužnost pomoćnice ministra zdravstva, a nakon prestanka dužnosničkog mandata, po sklopljenom sporazumu između poslodavaca, sukladno članku 27. stavku 2. Kolektivnog ugovora za djelatnost zdravstva i zdravstvenog osiguranja („Narodne novine“ broj 29/2018), sklopila bi ugovor o radu na neodređeno vrijeme s jednim od Kliničkih bolničkih centara u Zagrebu (KBC „Zagreb“ ili KBC „Sestre milosrdnice“) ili jednom od kliničkih bolnica (KB „Dubrava“). Navodi da se obraća zahtjevom za davanje suglasnosti za sklapanje ugovora o radu sukladno članku 20. stavku 4. ZSSI-a, budući da smatra da u konkretnom slučaju ne postoji sukob interesa, uzimajući u obzir okolnost da je i prije imenovanja na dužnosničko mjesto radila u KBC-u Osijek na radnom mjestu odjelne liječnice neurologinje u Klinici za neurologiju.

Napominje da u vrijeme dužnosničkog mandata nije izravno bila u poslovnom odnosu sa zdravstvenom ustanovom s kojom namjerava sklopiti ugovor o radu na neodređeno vrijeme na radnom mjestu liječnice neurologinje, te da nije bila ovlaštena za poduzimanje bilo kakvih strateških i operativnih odluka ili postupaka javne nabave vezanih za navedene ustanove. U privitku zahtjeva dostavlja i akte: ovlaštenje ministra zdravstva kojim ju se ovlašćuje za potpisivanje upravnih i neupravnih akata iz djelokruga rada Ministarstva, zatim odluku kojom se imenuje odgovornom osobom za Projekt funkcionalne integracije bolnica. Navodi i da je neposredno nakon svog imenovanja bila odgovorna za potpisivanje upravnih i neupravnih akata iz djelokruga rada Zavoda za transplantaciju i biomedicinu i Uprave za stacionarnu zdravstvenu zaštitu i inspekcijske poslove.

Na zahtjev Povjerenstva, dužnosnica je dostavila Sporazum između KBC-a Osijek i nje kao radnice na radnom mjestu dr. med., spec. neurologije, iz kojeg je vidljivo da je ugovor o radu sklopljen na neodređeno vrijeme te da se dužnosnica po prestanku obnašanja dužnosti pomoćnice ministra vraća na svoje radno mjesto liječnika specijalista neurologa u KBC Osijek.

Člankom 27. Kolektivnog ugovora za djelatnost zdravstva i zdravstvenog osiguranja propisano je da raspisivanje javnog natječaja za zasnivanje radnog odnosa u zdravstvenim ustanovama nije potrebno u slučaju kada radnik prelazi iz jedne zdravstvene ustanove u drugu zdravstvenu ustanovu na iste poslove, dok je za prelazak radnika potrebna pisana suglasnost radnika te suglasnost jednog i drugog poslodavca.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Stavkom 4. istog članka propisano je da u slučaju iz stavka 1. ovog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Na traženje Povjerenstva je li Ministarstvo zdravstva od 2016. imalo poslovnih odnosa s nekim od kliničkih bolničkih centara ili kliničkih bolnica koje dužnosnica navodi u svom zahtjevu za mišljenjem te ukoliko ih je bilo, na koji je način dužnosnica sudjelovala, Ministarstvo zdravstva je dopisom KLASA: 023-03/19-01/389 URBROJ: 534-02-3-1/4-19-4 dostavilo dokumentaciju iz koje proizlaze svi poslovni odnosi između tih ustanova i Ministarstva zdravstva. Kao primjer takvih poslovnih odnosa navedeni su adaptacije prostora, nabava medicinske opreme i uređaja i sl.

Nadalje se navodi da je dr. sc. Ružica Palić Kramarić imenovana voditeljicom twinning projekta: „Edukacija mentora za medicinske sestre i primalje u zdravstvenom sustavu u Hrvatskoj i provedba obrazovnog curriculuma usklađenog s Direktivom 2005/36/EC“ koji se provodio u razdoblju od ožujka 2017. do ožujka 2018. godine. Uloga voditeljice projekta u okviru tog projekta pretpostavljala je odgovornost za supotpisivanje izvještaja o napretku provedbe projekta te eventualne izmjene i dodatke samog ugovora o dodjeli bespovratnih sredstava čiji je korisnik upravo Ministarstvo zdravstva.

Projektom je predviđena suradnja Ministarstva zdravstva s raznim dionicima u okviru zdravstvenog sustava kako bi se uspostavio kvalitetan sustav mentorstva u edukaciji medicinskih sestara i primalja. Među dionicima projekta su se nalazile i institucije za koju se nabavljala oprema za izobrazbu medicinskih sestara i primalja koje su ujedno bile i lokacije na koje je oprema isporučena (KBC Zagreb, KBC Osijek, KBC Sestre milosrdnice, KBC Rijeka, KBC Split i KB Merkur). Osim partnerskog odnosa u okviru samog projekta, o potencijalnim poslovnim odnosima između dužnosnice i ranije navedenih institucija, Ministarstvo zdravstva navodi da nema saznanja. Na kraju se navodi da je, sukladno internim procedurama, potpisnik svih sklopljenih ugovora o javnoj nabavi i izdanih financijskih suglasnosti te navedenih odluka ministar zdravstva kao odgovorna osoba, odnosno čelnik tijela.

Stoga je Povjerenstvo na temelju članka 20. stavka 4. ZSSI-a dalo suglasnost dužnosnici Ružici Palić Kramarić, pomoćnici ministra zdravstva, za kandidiranje na natječaju i moguće stupanje u radni odnos temeljem ugovora o radu na neodređeno vrijeme s jednim od kliničkih bolničkih centara u Zagrebu (KBC „Zagreb“ ili KBC „Sestre milosrdnice“) ili jednom od kliničkih bolnica (KB „Dubrava“), s obzirom da iz utvrđenih okolnosti poslovnih odnosa između Ministarstva zdravstva i kliničkih bolničkih centara u Zagrebu (KBC „Zagreb“ ili KBC „Sestre milosrdnice“) i kliničke bolnice KB „Dubrava“, koji su nastali u vrijeme obnašanja navedene dužnosti, proizlazi da ne postoji sukob interesa dužnosnice Ružice Palić Kramarić.

Slijedom navedenog, Povjerenstvo je dalo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Ružica Palić Kramarić, elektroničkom dostavom

2. Internet stranica Povjerenstva

3. Pismohrana